फैजाबाद ( अयोध्या ) बुधवार को धार्मिक नगरी अयोध्या में हुई नाव दुर्घटना के बाद अब इस घटना के होने के अलग अलग कारण सामने आ रहे हैं | एक तरफ जहां नाव में सवार जोगिन्दर ने बताया कि बीच धारा में नाव में लगा इंजन बंद हो जाने के कारण नाव तेज़ पानी के बहाव के थपेड़े खाकर पुल के पिलर से जाकर टकराई और पलट गयी ,वहीँ दूसरी तरफ घाट के किनारे मौजूद लोगों के मुताबिक़ जिस समय घटना हुई उस समय हादसे के शिकार लोग नाव में खड़े होकर फोटो खिंचवा रहे थे और अचानक नाव का संतुलन बिगड़ा और बाव पलट गयी | अगर ये बात सच है तो अयोध्या में सरयू नदी में नौका विहार के दौरान फोटोग्राफी करवाने का शौक एक परिवार को भारी पड़ गया। बताते चलें कि इस हादसे में एक ही परिवार के 2 लोगों के अलावा नाव में फोटो खींचने गए फोटोग्राफर समेत तीन लोगों की मौत हो गई।